钦定古今图书集成/理学汇编/文学典/第145卷 > 徐师曾文体明辩 > 《代裴相公谢赐批答表》唐·杜牧
## 钦定古今图书集成/理学汇编/文学典/第145卷 > 徐师曾文体明辩 > 《代裴相公谢赐批答表》唐·杜牧

臣某言：臣伏奉今月日批答，令臣宜断来表，不许牢
让者。仰承鸿泽，跪捧芝缄，战越失图，启处无地。臣某
诚惶诚恐，稽首顿首。臣昨奉制书，付以魁柄，自顾斗
筲之器，朴樕之才，乘恩宠时，窃栋梁任，只合效蔡谟
坚卧，孔霸恳辞。尚犹拜谢天颜，进见卿士，荣忝既积，
忧惭实深。是以拜章上陈，恳词自叙，冀回圣鉴，更择
“时贤。岂意睿旨重临，纶言再下，不令徇志，且遣守官。
大君之成命已行，微臣之丹恳不遂。誓当戮力尽瘁，
粉骨捐躯。知无不为，有死不避。冀答君亲生成之德，
用酬乾坤覆载之恩。无任感激血诚，惭惶战越之至。
谨奉陈谢以闻。”